Norsk forening for kognitiv atferdsterapi

Norsk forening for kognitiv atferdsterapi, tidligere Norsk forening for kognitiv terapi, forkortet NFKT, er en ideell medlemsforening og et utdanningsinstitutt (NIKT) som ble grunnlagt i 1994. Formålet til foreningen er å drive utdanning i kognitiv atferdsterapi og å være navet innenfor fagfeltet i Norge. NFKT fungerer også som paraplyorganisasjon for Norsk Forening for Metakognitiv Terapi og Norsk forum for skjematerapi. 

Foreningen skal samle kunnskap og spre informasjon, og stimulere til forskning og fagutvikling innenfor kognitiv terapi og kognitiv atferdsterapi. NFKT arrangerer hvert år Veilederkonferansen, og annethvert år Inspirasjonskonferansen for formidling av oppdatert faglig innhold. Foreningen har opprettet sitt eget Fagutviklingsfond der de, etter søknad, deler ut støtte til prosjekter som er egnet til utvikling og formidling av kognitiv atferdsterapi som fag. For å søke støtte i Fagutviklingsfondet, må prosjektinnehaver være medlem i NFKT.

NFKT ønsker å bidra til et bedre og lettere tilgjengelig helsetilbud for befolkningen, både gjennom behandling og ulike former for selvhjelp. Foreningen ønsker også, blant annet gjennom etiske retningslinjer, å bidra til at kunnskap om kognitiv atferdsterapi anvendes på måter som viser respekt for individets verdighet og integritet og er basert på humanistiske og demokratiske idealer. 

NFKT har en svært mye brukt nettside, utgir et fagtidsskrift og et nyhetsbrev og mottar økonomisk støtte fra Helsedirektoratet. NFKT er medlem av European Association for Behavioral and Cognitive Therapies **(EABCT)**. De er også med i Samarbeidsrådet, et samarbeidsprosjekt for å fremme et bredt tilbud av utdanning og forsvarlig utøvelse av behandling i psykisk helsevern. Gjennom dette samarbeidet er de også medarrangør for Psykoterapibiennalen.

Kognitiv atferdsterapi betegnes også som kognitiv terapi, og inkluderer flere ulike kognitive og atferdsterapeutiske tilnærminger. Behandlingsmetoden er godt dokumentert og anbefales av helsemyndighetene for en rekke psykiske lidelser og for helseproblemer som vedvarende stressplager, smerter, utmattelse og søvnproblemer.

NFKT har rundt 1400 medlemmer. Disse er pedagoger og helsepersonell som har mottatt utdanning i kognitiv atferdsterapi. NFKT arrangerer videreutdanninger over hele landet for psykologer og leger, og for helsepersonell med helse- og sosialfaglig bachelorutdanning. Kandidatene har arbeidstilhørighet i psykisk helsevern for barn, unge og voksne, kommunehelsetjeneste, NAV, somatiske sykehus og rehabiliteringssentre. Utdanningene er dels åpne for spesifikke profesjoner, dels i form av skreddersydde utdanninger for enkelte organisasjoner. Årlig er rundt 1000 fagpersoner under utdanning.

NFKT ledes av en leder/styreleder og styret, i samarbeid med en administrativ/daglig leder. Hovedkontoret er på Helgelandsmoen utenfor Hønefoss, men kurslokalet er lokalisert i Torggata i Oslo sentrum. 

**Liste over ledere**

-         2019 –                Annelise Fredriksen

-         2007 – 2019:     Torkil Berge

-         2001 – 2007:     Egil W. Martinsen

-         1998 – 2001:     Hans M. Nordahl

-         1994 – 1998:     Tore C. Stiles

**Utvalg**

I tillegg til administrasjon og styre, har NFKT en rekke utvalg som jobber aktivt med ulike sider av driften. Disse er:

-         Undervisningsutvalget

-         Etikkutvalget

-         Forskningsutvalget

-         Nettutvalget

**Se også:**

Kognitiv terapi

Kognitiv atferdsterapi